**Koncertas ,,Draugai draugams‘‘**

Gegužės 8 d. Klaipėdos Stasio Šimkaus konservatorijos iniciatyva Klaipėdos universiteto menų fakulteto koncertinėje salėje buvo suorganizuotas nuostabus koncertas ,,Draugai draugams‘‘.

 Jame koncertuoti buvo pakviesti atlikėjai iš Žemaitijos krašto muzikos bei meno mokyklų. Jaunieji muzikantai atvyko iš Tauragės, Šilutės, Šilalės, Palangos, Skuodo, Mažeikių, Klaipėdos, Platelių, Neringos. Pagėgių meno ir sporto mokyklai atstovavo vokalinis tercetas: Dovilė Pavilionytė, Roberta-Valentina Zubrickaitė ir Kamilė Jankevičiūtė (mokytoja Regina Pilkionienė). Mergaitės atliko S.Šimkaus harmonizuotą lietuvių liaudies dainą ,,O ant kalno‘‘.

Po jaunųjų atlikėjų pasirodė Klaipėdos universiteto menų fakulteto operos studijos studentai.

Koncertą baigė Klaipėdos S.Šimkaus konservatorijos mišrus choras, lengvosios muzikos ansamblis, pučiamųjų instrumentų orkestras bei solistai.

 Koncerto pabaigoje S.Šimkaus konservatorijos direktorė Loreta Jonavičienė visiems dėkojo už gražų bendradarbiavimą bei paramą organizuojant koncertą. Ji vylėsi, kad koncertas ,,Draugai draugams‘‘ taps gražia kasmetine tradicija. Visi dalyviai buvo apdovanoti padėkos raštais bei dovanėlėmis.

 Pagėgių meno ir sporto mokyklos informacija